(Ne)bezpečný
internet

Vyšlo aj v tlačovej podobe

Objednať môžete na
www.lindeni.sk

www.albatrosmedia.sk

Tomáš Šalmon

(Ne)bezpečný internet – e-kniha

Copyright © Albatros Media a. s., 2020

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Predslov

Internet je skvelý sluha, ale zlý pán. Pánom sa nad niekým môže stať práve vtedy, ak ho ovládne svojimi možnosťami a neobmedzenosťou, alebo ak ho ovládne niekto na druhej strane linky. Niekto bez mena a bez tváre, no s jasnými úmyslami. Aby sme mohli považovať internet za bezpečné prostredie, musíme ho poznať a vedieť sa v ňom pohybovať. Pre zdanlivú jednoduchosť má tento pocit každý. Možno aj vy. Len preto, že vám kedysi kamarát ukázal, ako si na YouTube nájdete video a ako prepnete na ďalšie, alebo si prečítate správy na Facebooku, už máte pocit, že to zvládate.

Pravdou však je, že ani internet nebol vybudovaný pôvodne na to, na čo sa používa dnes. Na prvý pohľad je nástrojom úžasným, na pohľad druhý nekonečným... a na pohľad tretí nebezpečným.

Príliš prístupný internet odhalil nepripravenosť ľudí

Moderné technológie, výhodné dátové balíčky mobilných operátorov, ale pokojne aj rodičia, ktorí sa naučili zbaviť sa svojich detí pripojením k internetu, spôsobili jeden veľmi vážny problém. Internet sa stal dostupnejším. Súčasná moderná rodina už nechodí k babičke tak často, pretože jej pod vianočný stromček kúpili už tretí tablet, pripojili na internet a naučili ju komunikovať na Skype. Babička objavila kúzlo Facebooku, surfovania na Googli a rovnako tak veľké množstvo detí v mobile sleduje správy a statusy svojich priateľov. Pripojený je každý, no pripravený je možno každý desiaty. Rovnako tak, ako všetci na Slovensku majú pripojenie, internet objavilo aj mnoho živlov. Jednotlivcov, ktorí prišli na nedokonalosti nejakého systému, alebo zločincov, pre ktorých je internet zlatou baňou. V prvom rade sú to ľudia, ktorí z neho robia nebezpečné prostredie. Vyhľadávajú medzery a príležitosti, ako okradnúť ostatných. Internet na to ponúka výnimočné príležitosti a aj oveľa slabší pocit viny, ako keby ste okradli niekoho na ulici. Nevidieť obeti tvár, takže neprichádzajú žiadne výčitky. Je ňou ale vždy niekto živý. Možno ste to vy alebo niekto z vašich priateľov a blízkych. Lenže nie každý si prizná, že sa nechal oklamať. Znamenalo by to poníženie pred ostatnými. Najmä v mladom kolektíve. Stať sa obeťou podvodníka, klamstva, hackera alebo nebezpečného útoku je dnes také bežné, ako zabudnúť niekde kľúče alebo sa ocitnúť v zápche.

Kde hľadať pomoc?

Na Slovensku neexistuje vážny inštitút pomoci, záchranná linka a ani polícia niekedy nie je to najvhodnejšie miesto, kde hľadať pomoc. Sú tu len projekty ako zodpovedne.sk alebo pomoc.sk a pridružené projekty. Za niekoľko rokov som zažil neuveriteľné množstvo prípadov, osudov, nešťastí alebo útokov. Vždy s rôznou intenzitou, v rôznom štádiu pokusu, ale aj takých, kde už bolo neskoro. Aj preto bolo mojou snahou priniesť materiál, ktorý by mohol upozorniť na všetko to nečisté a nebezpečné, ktorému sa odmietajú mnohé médiá venovať. O mnohých problémoch verejnosť nevie. Zrejme ste ani len netušili, aký nebezpečný vie byť napríklad Facebook. Inak nebezpečný pre toho, kto má v profile uvedený vek 16 rokov, a celkom inak nebezpečný pre toho, kto si vyplnil rok narodenia 1956. Práve na našich starých rodičov číha na internete nepredstaviteľné množstvo hrozieb. Šmejdi sa presúvajú na internet už dlhšie, no so silou, akou cielia reklamy dnes, prekonávajú očakávania.

Foto: pixabay.com, RobinHiggins, caffeinesystem

Upozornenie

Táto publikácia nie je dielom psychológa ani policajného vyšetrovateľa. Je dielom niekoľkoročného úsilia pomôcť ľuďom, ktorí o ňu žiadali a ktorí ju potrebovali. Je súhrnom mnohých skúseností a snahy o upozornenie na problémy, ktoré dodnes nemusia mať riešenia a verejnosť ich v niektorých prípadoch stále nerozoznáva. Ak vám táto knižka umožní pochopiť hrozby a inšpiruje vás akokoľvek pomáhať ďalším, jej účel a môj cieľ sa tým pádom začal napĺňať. Cieľom tejto publikácie je upozorniť na problémy, ktoré ste možno doteraz za ne ani nepovažovali. Rád by som vám nasadil vylepšené „okuliare“, pomocou ktorých rozoznáte hrozbu oveľa ľahšie, ale rovnako tak nájdete riešenia. Popisované postupy, akými konajú podvodníci a útočníci, nemajú slúžiť na ich kopírovanie. Sú predstavené a vysvetlené, aby vám umožnili praktiky jasne identifikovať. Zároveň postupy a kroky páchateľov pochopiť. Každá obeť sa môže brániť a takmer vždy existuje riešenie, ako páchateľa potrestať. Práve o tom je táto kniha. Jej cieľom je pomôcť a možno zachrániť viac ako len peniaze.

Kniha vychádza z osobných skúseností a praxe autora. Jednotlivé navrhované postupy a odporúčania mohli byť výsledkom výraznej improvizácie pre chýbajúce iné dostupné riešenia. Túto improvizáciu bolo možné neustále zdokonaľovať priamo v praxi. Poznatky a fakty v tejto knihe zväčša nevychádzajú z prekladanej literatúry a iných zdrojov, ale priamo zo slovenského prostredia. Z diania sledovaného stále rovnakými očami a zaznamenávané pomyselným „rovnakým perom“ s odstupom rokov.

Kniha a jej obsah nenahrádza odbornú právnu pomoc, činnosť polície a ňou poverených odborníkov.

Štítky s odporúčaním „PRE KOHO“

Táto kniha je v celom rozsahu určená čitateľom všetkých generácií. Jednotlivé časti však vyslovene odporúčam konkrétnym generáciám alebo skupinám ľudí. Primárne určená cieľová kategória čitateľa môže byť uvedená ako štítok s odporúčaním.

•  – téma vhodná pre začínajúcich používateľov a deti do 14 rokov

•  – téma vhodná pre mládež od 13 do 20 rokov

•  – odporúčanie tém vhodných pre ľudí v produktívnom veku, dospelých, rodičov aj nerodičov. Obsah sa venuje hrozbám, ktoré sa môžu týkať priamo ich pôsobenia a cielenia hrozby

•  – téma označené pre seniorov približuje pozadie hrozieb, ktoré môžu byť cielené práve na starších ľudí

•  – témy popisujúce ohrozenia podnikania, stabilitu používaného systému či ohrozenie financií firmy

•  – témy určené všetkým bez rozdielu veku

O autorovi

Tomáš Šalmon sa pohybuje v prostredí internetu od roku 2001. Je autorom viacerých stránok a niekoľkých aplikácií. V priebehu rokov 2004 až 2007 sa výraznejšie zaoberal skúmaním internetu, zárobkových systémov a zrodu prvých veľkých hráčov v internetovej komunikácii. Pred niekoľkými rokmi odovzdával na hodinách informatiky vedomosti žiakom na dvoch základných školách. Na cestu boja proti internetovým hrozbám sa vydal po niekoľkých prípadoch zneužitia a vážneho ohrozenia ľudí v jeho blízkosti. V záujme vyriešiť to, čo bolo nad sily akéhokoľvek úradu a možnosti obyčajného človeka, ako aj v záujme zamedziť, aby sa podobné prípady neopakovali, začal sa venovať téme, ktorej rozsahu a bezohľadnosti ani po rokoch celkom neporozumel. Od roku 2008 sa pre takéto prípady zameral na slovenské zoznamovacie prostredie. Pre jeho pôsobenie v rôznych internetových komunitách si ho začínali všímať a vyhľadávať prvé obete rôznych hrozieb. Prelom prišiel v roku 2012, keď prenikol do tajomstiev oveľa väčších hrozieb, ako sa bežne spomínajú. V priebehu posledných rokov prispieva na slovenské portály zaoberajúce sa internetom alebo kybernetickou bezpečnosťou. Spolupracuje príležitostne s médiami, s redaktormi televízie Markíza, s portálom hoax.sk a ďalšími miestami. Rovnako tak odpovedá na žiadosti o informácie vyšetrovateľov a obetí kyberšikany, útokov, podvodov, zneužitia a vydierania.

Prehlásenie

Autor publikácie nie je súčasťou žiadnej ilegálnej komunity. Nie je prechovávateľom a šíriteľom žiadnych nezákonných materiálov. Nevyužíva ilegálne nástroje, prípadne postupy, ktoré by boli v rozpore s platnou legislatívou, dobrými mravmi a zákonmi. Jednotlivé prípady a ukážky uvádza na základe dôkazov a výpovedí poškodených, prípadne uvádza zdroje. Za svoju činnosť počas celého trvania neprevzal ako odmenu žiadne finančné alebo hmotné dary. Autor publikácie nie je vlastníkom žiadnej programovej výbavy, používateľom ilegálneho softwaru alebo scriptov zasahujúcich akokoľvek do online prostredia alebo počítačov. Autor dokonca v súčasnosti nie je vlastníkom vlastného počítača a postupne opúšťa online prostredie, ktorému sa plánuje venovať len príležitostne.

Kapitola 1

Internetové stránky a diskusie

Ak by som mal definovať odborne a oficiálne, čo je webová alebo internetová stránka, ide o online prístupný dokument uložený na serveri, ku ktorému pristupuje používateľ pomocou konkrétnej IP adresy alebo dnes už takmer výlučne len pomocou doménovej adresy. Dokument obsahuje hypertext, obrázky a rôzne ďalšie prvky. Vybavený je scriptmi, ktoré reagujú na používateľa, jeho potreby. Stránky prispôsobujú podľa toho, či prichádza používateľ cez mobil alebo počítač, či prichádza opakovane. Stránky pozeráme v aplikácii, ktorá sa volá internetový prehliadač.

Internetové stránky sa venujú všetkému, aj zlu...

Súčasná ponuka internetu prináša všetko. Vieme si na internete objednať aj zaplatiť hotel kdekoľvek na svete, spojiť to s dopravou, transfermi, službami, požičať si auto, vybaviť si niektoré typy dokladov, zabezpečiť si u lekára očkovanie, zmeniť poisťovňu, investovať peniaze na burze, komunikovať s priateľmi, pracovať, pripájať sa do práce z pohodlia domu (takzvaný homeoffice), sťahovať hudbu, komponovať hudbu, vytvárať grafiku, hrať sa online... Bolo by to však 1 888 strán navyše, ktoré nebudem zapĺňať popisom všetkých činností. Na internete je dnes naozaj všetko. Aj návod na bomby a svetlice sa mi podarí nájsť v priebehu 60 minút, kým v roku 2001 na to stačilo pár sekúnd. Za posledné roky vznikli rôzne zabezpečenia. Aj Google robí veľa pre ochranu ľudí pred nebezpečnými stránkami. V minulosti bolo ľahké dostať sa na stránky zaplnené vírusmi či na stránky, ktoré nemali potrebné zabezpečenia. Dnes vás veľmi rýchlo na taký web upozorní už webový prehliadač.

Prvé zoznámenie sa s internetom sa tak pre mnohé deti neodohráva na hodinách informatiky, ale v tabletoch a mobiloch doma. Odrazu je povinnou aplikáciou Facebook, lebo každý z triedy ho už má a byť výnimkou znamená byť „out“. Odrazu je to Facebook, čo dieťa ovláda lepšie ako vlastný rodný jazyk či techniku umývania zubov. Pre ľudí v produktívnom veku číha najviac rizík na zoznamkách, v emailoch a pri surfovaní. Aj keď je pravdou, že ženy a dôverčiví ľudia sú ľahšou obeťou v každom veku.

Čím si otvárame a pozeráme internetové stránky?

Internetové stránky dokážu čítať internetové prehliadače. Internetový prehliadač, alebo ak chcete „browser“, je aplikácia s niekoľkými nástrojmi (nastavenia hesiel, domovská adresa, záložky, rôzne funkcie ladenia a podobne), no hlavne s políčkom pre zadanie adresy a priestorom pre zobrazovanie samotnej stránky. Každý počítač s Windowsom má od výroby Internet Explorer (charakteristické modré malé „e“). V mnohých svojich verziách na mnohých počítačoch je v žalostne zlom stave, nefunkčný a pomalý. Windows 10 má rýchlejšiu a o trochu bezpečnejšiu verziu s názvom Microsoft Edge. Internet Explorer radi celé roky nahradzujeme Google Chrome alebo prehliadačom Mozilla Firefox. Počítače s operačným systémom od Apple sú vybavené prehliadačom Safari. Princíp fungovania je však stále rovnaký. Všetky sú bezplatné a tie lepšie sa udržiavajú aktuálne samé. Odporúčam nesťahovať si žiaden z týchto prehliadačov z iných miest ako tých oficiálnych. Objavuje sa aj slovenská verzia Firefoxu zo stránok, ktoré si z Firefoxu urobili hračku na propagáciu svojich stránok a rôznych partnerov. Nič, čo by sa dalo nazvať užívateľským komfortom.

Oficiálne stránky pre jednotlivé prehliadače:

• Google Chrome: https://www.google.com/intl/sk/chrome/

• Mozilla Firefox: https://www.mozilla.org/sk/firefox/new/

• Opera: https://www.opera.com/sk

Nebezpečný obsah na internete a sťahovanie

Internet je obľúbený nástroj pre prístupnosť čohokoľvek. Skrátka si to stiahnete. Láka sťahovanie celkom nových hier, ilegálnych prídavkov, elektronických kníh, skúšanie nových aplikácií alebo erotické videá nejakej známej celebrity. Pokiaľ ide o niečo mimoriadne lákavé a populárne, je to príležitosť pre hackerov, aby do súborov ukryli skrytý kód (malware či hovorovo „vírus“). Pozmenili súbory a nachystali pascu. Horlivo si milióny ľudí stiahnu hernú novinku a plní nadšenia si ju zahrajú, no ani len netušia, že s hrou inštalujú niečo navyše.

Dobre zabezpečený počítač vám nedovolí vstúpiť na podozrivé a infikované stránky. Objaví sa upozornenie pred hrozbou. Buď priamo komunikuje s databázou prehliadač a zobrazí varovanie, alebo zareaguje antivírus svojím upozornením.

Kedy ste menej ohrození?

Relatívne bezpečné môže byť správanie, kedy na stránky prichádzate cez Google, navštevujete bežné známe portály, nezachádzate do neznámych vôd a nenakupujete v neznámych obchodoch. V počítači by ste mali mať minimálne aspoň nejaké antivírusové riešenie. Freeware či priamo to, ktoré je súčasťou aktualizovaného OS Windows. Platí, že nesťahujete filmy, hry, software, neprechádzate po neznámych stránkach, fórach a neklikáte na odkazy. Poštu zároveň nesťahujete Outlookom do počítača.

Kedy ste viac ohrození?

Viac sa vystavujete hrozbám, keď máte počítač zabezpečený bezplatným antivírusovým riešením, internet používate v neprehnanej miere na surfovanie, sem-tam si stiahnete nejaký film, hru, klikáte aj na neznáme stránky a na email sa prihlasujete jedine priamo na gmail.com alebo v inej službe bez používania Outlooku. Pri veľkom šťastí sa pokojne stane, že vás nič po celý čas používania počítača neohrozí. Opakujem – pri veľkom šťastí.

Kedy ste najviac ohrození?

Pri používaní internetu a surfovaní sa najviac vystavujete nebezpečenstvu, ak v sebe kombinujete slabú antivírovú ochranu, používate posťahovaný ilegálny software, v ktorom sa hravo skryje trójsky kôň či mallware, sledujete fóra, internetové stránky, klikáte na odkazy v stiahnutých súboroch, sťahujete poštu cez Outlook priamo do počítača a na sťahovanie súborov používate P2P klientov pre sťahovanie torrentov. To je ideálny spôsob, ako k sebe dostať spiaci vírus cielene a ešte s pomocou viacerých rovnako oklamaných „seederov“.

TIP: Nemať žiaden antivírus, alebo inak povedané ochranu prieniku nejakej špiny do počítača, nie je dobrý nápad. Je to ako vyraziť do dažďa len v slipoch a bez dáždnika. Zásadným krokom môže byť aspoň získanie bezplatných vydaní antivírusov, akým je napríklad úspešný AVG FREE, antivírus od českých vývojárov, ktorý má aj úspešnú platenú verziu. Bezplatná verzia má schopnosti zabrániť veľkým hrozbám prieniku do vášho počítača. O antivírusoch a hrozbách viac v kapitole Osobný počítač.

Vírusy na webe

V online prostredí sa vírusom darí najlepšie. Ako inak by sa im podarilo rozšíriť z jedného miesta zemegule na druhé? Najľahšie sa do počítača dostanú pomocou súborov stiahnutých z internetu a z podozrivých príloh. Napríklad stiahnutý pirátsky Adobe Photoshop predstavuje riziko. Ako atraktívny produkt je terčom hackerov na ukrytie škodlivého kódu. Ani netušíte, že „cracked“ verzia má v sebe poschovávané rôzne prekvapenia. To je, samozrejme, len príklad. Dynamické stránky môžu mať rôzne slabiny, neaktualizované a nezabezpečené pluginy, rôzne scripty, ktoré načítavajú dáta z iných serverov. Alebo pomocou nich môže návštevník vstupovať do rôznych nastavení a práve v tomto rozhraní existujú nedostatky zabezpečenia. Tým pádom na server neodošle len svoje údaje, ale dokáže prečítať spôsob spojenia. Upraviť ho a preniknúť priamo do vnútra stránok zvonka. Iný spôsob je priamo vstúpiť do serveru k súborom, pozmeniť niektoré scripty a nechať ich žiť svojím životom. Je bežné, že na server vstúpi hacker cez rôzne vzdialené prístupy, pozmení kľúčové súbory a odíde. Návštevník môže byť na infikovanom webe presmerovaný na celkom iný, čo je pre majiteľa stránky niekedy vyslovene katastrofa. Dobrá antivírusová ochrana, opatrné používanie internetu v neznámych vodách a nesťahovanie aplikácií z neznámych stránok sú základom, ako sa vyhnúť komplikáciám.

Rizikové typy súborov

Trainer

K viacerým hrám sú vytvorené ako cheatovacie nástroje. Viete si s nimi vytvoriť nesmrteľnosť svojej postavy, neobmedzené strelivo, docieliť neobmedzené zdroje v staviteľských a strategických hrách. Drobný trainer má len pár kilobajtov. Prakticky len do príkazového riadku hry alebo inou metódou vsúva krátke príkazy. Zväčša súvisia s vývojom a testovaním hier, no tieto funkcie opätovne vyvolajú pomocou konkrétneho tlačidla. Trainer je celé roky bežnou špecialitou drobných hackerov a editorov. Ich výroba bola dávnejšie koníčkom mnohých modérov a programátorov a neraz sa do nich darilo skrývať aj vážnejšie vírusy. Bola totiž záruka, že si ich ľudia stiahnu a spustia. Keďže mnoho z nich bolo identifikovaných ako podozrivé súbory, nejeden príbalový readme.txt súbor vopred žiadal, aby bol vypnutý antivírusový program. Existuje ľahšia cesta do počítača? Rovnako je na tom drobná aplikácia „KEYGEN.exe“ alebo „KEY GENERATOR“, ktorá má za úlohu vygenerovať sériové číslo k aplikácii, ktorú chcete otvoriť.

Crack

Na to, aby sa dala napálená hra spustiť len tak bez originálneho CD, alebo aby nepožadovala vložené CD, slúži crack. Jednoduchý názov v sebe zahŕňa viacero typov modifikovaných súborov. Výroba takýchto súborov je vážnejší zásah do diela ako jeho sťahovanie a ponúkanie na internete. Ale to je iný príbeh, ktorému sa na Slovensku venuje päť a pol človeka. Cracky boli a vlastne stále sú žiadaným súborom na internete. Existuje neuveriteľné množstvo stránok, ktoré sa prezentujú ako miesta vhodné na ich stiahnutie. Najčastejšie však stiahnete akýsi DOWNLOADER, ktorý sľubuje všetko, len nie to, čo potrebujete. Je cestou škodlivého softwaru do počítača a po dlhom trápení i tak nezískate, čo potrebujete a hľadáte. Nájsť správny crack je niekedy nadľudská úloha. Predstavuje viacero skrytých rizík. Dá sa im vyhnúť. Obľúbenú hru si stačí kúpiť alebo potrebný software aspoň prenajať. Alebo nájdite alternatívy. Napríklad taký Adobe Photoshop sa dá „nafingovať“ vďaka stránke photopea.com.

Typy softwarov:

• Freeware: voľný bezplatný software

• Shareware: software s obmedzenými funkciami, ktoré sa odomknú po úhrade. Otestujete si tak, či je to to, čo hľadáte.

• Trial verzia: software, ktorý má časové alebo dátové obmedzenie. Umožní vyskúšať, no v určitom momente vyprší jeho funkcia a ďalšie použitie je až po úhrade.

• Demoverzia: software alebo počítačová hra, ktorá vám sprístupní určitú časť alebo niektoré levely bez obmedzení. Je ochutnávkou toho, čo získate, ak si kúpite plnú verziu.

• Lite verzia: ochudobnená, „odľahčená“ verzia inak plnej verzie aplikácie

• Full alebo Pro: ide o plnú verziu aplikácie. V niektorých prípadoch označená ako „Full“, zväčša však aplikácia priamo nesie označenie „Pro“.

• Public domain: takto označený software je zväčša len v podobe balíkoch rôznych zdrojových kódov pre ďalších vývojárov a nadšencov programovania. Pre bežného smrteľníka len matrix. Množstvo znakov, textu...

Spravodajstvo, magazíny a blogy

V internetovom priestore sa nachádza neuveriteľné množstvo typov prepojení. Bežný človek vidí len zoznamky, Facebook, Twitter, YouTube, Google, emailové rozhranie a správy. Internet však tvorí šialené množstvo komunikácie serverov, systémov, prepojení firiem, bankovníctva, dátové prenosy, emaily a ich dáta... Do internetu sa pripájajú celé krajiny, ich obrana, zdravotníctvo, databázy, polícia, spravodajstvo. To dôležité je šifrované, niečo zas bez potrebných zabezpečení.

Internet je rozsiahla oblasť ako pomaranč, kým verejnosť sa zväčša pohybuje len na povrchu jeho šupky. Používame najmä informačné zdroje, systémy, e-shopy a sociálne siete. Sú to informačné stránky, ktoré vďačia za vašu návštevu. Píšu a informujú, pričom informácie je možné neskôr dohľadať cez vyhľadávače. Videoportály a správy na videu je možné dohľadať ťažšie. Musia vynaložiť viac námahy a peňazí, aby si zaplatili marketing. Čiže propagáciu slov a tém vo videu alebo propagáciu značky. Textové články si však hravo nájdete, pretože Google našťastie ešte stále pracuje s textom. Na prevádzkovanie portálu s informáciami nepotrebujete žiadnu licenciu, povolenie, oprávnenie a prakticky môžete do sveta hlásať čokoľvek a kedykoľvek. Sám sebe pánom ste, keď máte vlastnú doménu, obsah, sami si určujete smerovanie a ideu svojho miesta. Lenže stále to musí byť pohyb v medziach zákona, nepísať naozaj o čomkoľvek a akýmkoľvek spôsobom, bez porušovania zákonov a práv druhých. Na hrane sa nakoniec pohybujú portály so zaručenými liekmi proti rakovine, fake news a portály, o ktorých by sme najradšej ani nevedeli.

Primárne navštevujeme a dôverujeme značkám. Portálom typu pravda.sk, aktuality.sk, sme.sk, dennikn.sk, noviny.sk, hnonline.sk a podobne. Máme aj lifestylové alebo zábavné magazíny ako populárne refresher.sk, noizz.sk, doba.sk, a podobne. Z mnohých vidieť, že sú riadené marketingovými tímami, chrlí sa na vás množstvo reklamy na tenisky, moderné trendy, kultúru, festivaly. Skrátka, sú pre mladých a komercie v nich je miestami až príliš. Inokedy ešte nájdeme voľné miesto..., na chvíľku. Vďaka sociálnym sieťam a náhlym share-mániám (odrazu niečo zdieľame, lebo to momentálne letí) magazíny vidia, ktoré témy sa dobre čítajú a ktoré majú prvé priečky vo vyhľadávačoch. A preto je toho tak veľa, pretože im to prináša zisk. Peniaze hýbu svetom, nie to, čo ľudia naozaj chcú. Z čoho nemá blog, médium, alebo magazín čítanosť, tomu sa nikto nevenuje. Brzdí to rozvoj a ziskovosť stránok.

Slovenský bulvár a jeho psychologické návnady

Je to už pár rokov, čo slovenský bulvár úspešne zaviedol využívanie clickbaitov – pútavých až prehnaných nadpisov. Vytvárajú pocit, pri ktorom ak prehliadnete obsah článku, pocítite výčitku, ktorá vás bude prenasledovať, pretože vám zrejme uniklo niečo podstatné. Redaktori bulvárnych redakcií sú zavesení na britských bulvárnych plátkoch a prinášajú ponožkový vývar s nálepkou prvotriednej pochúťky. Bezcenné informácie pritom nemajú význam pre slovenského čitateľa. Základom je prinútiť ho čítať, a postará sa o to šokujúci prvok, ktorý vidieť ako prvý – titulok článku. Ich nová kódová reč bola rozlúštená, a preto si neodpustím jej dekódovanie.

Dekódovací slovník titulkov slovenského bulváru a skutočných významov:

• „Sila, čo sa stalo potom / Neuveríte, čo sa stalo potom“ = ak je príbeh o búrlivom vzťahu, zrejme sa partneri na konci rozišli. Ak je článok o nespokojnom zamestnancovi, zrejme si na konci článku našiel lepšiu prácu. Nič, čo by zmenilo váš život, nečakajte.

• „Neuveriteľný zvrat“ = príbeh sa nakoniec uberal presne tým smerom, aký ste čakali od začiatku. Alebo ide o niečo, čo už bolo vo všetkých médiách, takže viete viac ako autor článku.

• „Cesta smrti“ = akákoľvek cesta na Slovensku, kdekoľvek v akomkoľvek meste či obci, kde sa stala smrteľná nehoda.

• „Auto smrti“ = akékoľvek auto vinníka pri smrteľnej nehode v rubrike Domáce a Krimi.

• „Zomrel známy herec“ = zomrel herec, ktorého takmer nikto nepozná a redaktor musí napísať pol strany o tom, kde hral, aby si aspoň väčšina čitateľov mohla spomenúť, že ho vôbec postrehli.

• „Fotografie ako z pornofilmu“ = pravdepodobne píšu o nahej žene. Keďže však redaktori bulváru nikdy nevideli filmový žáner, ktorý spomínajú, majú to ťažké. Ukázať nahé prsia v sprche alebo prezentovať úchylné nahé fotografie známej herečky len preto, že ju „vymákol“ papparrazzi pri prezliekaní na terase, nie je ani len na úrovni televízneho erotického filmu. Titulok s týmto žánrom však okamžite núti mužov klikať a presvedčiť sa o tom, „ako veľmi je tá žena odhalená naozaj...“.

• „Ukázala všetko!“ = opäť nepochybne časť titulkov s nahými fotkami známych žien. Najčastejšie sa objavuje tam, kde žena neukáže vlastne vôbec nič. Je nahá, ale šikovne rukami zahaľuje to, čo by mohlo dráždiť predstavivosť.

• „Dôvod vás doženie k slzám“ = informácia o slzách je v každom článku, ktorý je dojímavý, o smrti, o liečbe chorých, o tragédiách, o obetovaní sa. Zväčša je téma smutná, no spôsob, ako s ňou bulvár narába, je ešte smutnejší.

• „Drsný odkaz“ = drsný je zväčša svojou absurdnosťou, s akou je považovaný redaktorom za drsný. Najčastejšie ide o niekoho vyjadrenie, ktoré býva opodstatnené, celkom obyčajné alebo predpokladané. Redaktori toto slovné spojenie používajú často vtedy, keď im vychádza nudný a nezaujímavý titulok k nudnému a nezaujímavému článku.

Skrývanie reklamy znižuje kvalitu obsahu

Ak chcete na internete zarobiť peniaze, musíte pôsobiť v niektorej z týchto štyroch oblastí:

1. Predávať a sprostredkovať.

2. Podvádzať a kradnúť.

3. Pôsobiť v prostredí filmov pre dospelých.

4. Vyvíjať stránky, systémy, aplikácie a pod.

Pre bežného človeka, prípadne blogera či majiteľa magazínu, je cestou prvá možnosť. Aj obyčajná stránka či blog o cestovaní svojím spôsobom predáva a nemusí byť e-shop. Predáva svojím článkom o turistickom cieli reklamný priestor. Niekde umiestnená reklama sa potom viaže na konkrétnu ponuku. Reklama podmieňuje obsah a mení to, o čom chceme a musíme písať, ak chceme zarobiť. Reklama a zisk nás menia. Na veľkých portáloch to platí ešte viac. Čím silnejší portál, tým viac láka tých, ktorí majú v rukách moc a peniaze, aby portál pomohol šíriť ich potreby ďalej. Veľké firmy predsa potrebujú médiá. Samy nemajú kanály, iba ak platenú reklamu, ktorá bude stále vnímaná ako reklama. Ak hovoríme o reklame, odlišujme reklamu, kde jasne vidíte, že ide o reklamný banner alebo nejakú cenovku. Hovorme teraz o reklame, ktorú na prvý pohľad nevidíte. Je to reklama skrytá. Niekedy tak dobre skrytá, že ani po prečítaní článku nemáte pocit, že ste jej obeťou.

Úprava obsahu pre platiacich inzerentov

Pri správnom pohľade vidíme skrytú reklamu všade. Chce to len rozlišovať a sledovať novinky v komerčnej oblasti. Potom porovnávať a viac analyzovať spôsob, akým nám chce nejaké médium ukázať údajnú prirodzenú správu. Čo myslíte, čo je v skutočnosti článok, ktorý si známy denník nazve „ŠPECIÁLNY PROJEKT“? Je to presne to, čo by iní nazvali „PLATENÝ ČLÁNOK“.

Článok s výraznou viditeľnosťou písal o Paľkovi, ktorému vyvoláva celé Slovensko. Správa samozrejme priláka, pretože chcete vedieť, prečo mu vyvoláva. Chybné číslo? Alebo je operátorom 112? Kdeže. Je zo zákazníckej linky mobilného operátora a v článku vás víta neprirodzený text a množstvo reklamy. Článok nie je označený jasne ako „reklama“. Autor snímky: Martin H.

Úprava obsahu pre SEO

SEO (Search Engine Optimisation), inak povedané filozofia úprav obsahu čitateľného pre vyhľadávače a posilňujúca hodnotu stránok, aby bola aj vo výsledkoch vyhľadávania na viditeľnejšom mieste. To si vyžaduje viacero úkonov. Začínajúc na čistom kóde stránok a končiac pri nastavení atribútov pri každom jednom odkaze v článku či obrázku v ňom. Magazíny, v ktorých sa objavuje priveľa nesúvisiacich článkov a v nich niekoľko odkazov smerujúcich na ponuku obchodov, sa pohrávajú práve so SEO. Rizikom sú vtedy, keď články vznikajú umelo, len aby prilákali vyhľadávače a priniesli spätný odkaz z článku o kobercoch do predajne kobercov. Je potom jedno, či má článok hlavu a pätu, je pravdivý a či vôbec dáva zmysel. Česť tým, ktorí ponúkajú produkty a služby a oslovujú blogerov, aby sami napísali prirodzené recenzie a popísali svoje skúsenosti.

Úprava obsahu pre „osobnosti“

Nie je ničím vzácnym a neznámym upravovať obsah podľa toho, o kom sa píše. Bulvár píše plánovane o tých celebritách, na ktoré má kontakt a s ktorými má dokonca aj dohody. Nepísané dohody majú niektoré slovenské celebrity, ktoré samy zásobujú bulvár, majú medzi novinármi priateľov. Vypýtajú si v automobilke auto zadarmo a aby z toho niečo automobilka mala, prisľúbia, že ich niekoľkokrát novinári odfotia v aute alebo pri ňom. Takéto dohody nie sú ničím neobvyklé. Lenže nie je to len auto. Pracoval som aj v tejto oblasti. Na kontakt s týmito ľuďmi sú vyhradení zamestnanci, ktorí podrobnosti dohodnú aj s médiami. Hlavne nenápadne a ticho. Samozrejme, že výstup potom nie je označený ako reklama. Niekedy stačí celebritku „požiadať“ a článok je na svete.

Úprava obsahu pre „sponzora“

Mám portál o autách a automobilka mi poskytla na týždeň auto, aby som o ňom napísal. Čo si myslíte? Jedna vec je vypočuť si zástupcu značky, keď predstavuje prednosti a zápory vozidla. Môže dať tip, na čo sa zamerať a čo je iné od minulých vozidiel. Lenže môže ísť aj o požiadavky, čo chce, aby v článku bolo. Vyhoviete? Toto auto bude len jedno z viacerých, ktoré na vyskúšanie dostanete. Nepochopíte a napíšete názor po svojom? Už to s vami riskovať nebude. Aj o tomto je život novinára.

Je dobré nájsť férový kompromis a aj pri pravdivom písaní nájsť priestor pre to dobré aj zlé. Kvalitu si všimnú čitatelia aj iné automobilky. Jeden príklad na začiatok. Sponzor je dôležitý. Najmä je sponzorom, pretože má nejaké očakávania a vy tieto očakávania plníte. Najokatejší sponzoring máme medzi tými, ktorí nevedia veľmi skrývať sponzorovanú podporu a ani sa to veľmi nežiada. Sponzori chcú byť počuť. Youtuberi a blogeri majú sledovaný prejav. Ich odberatelia hltajú každé slovo, takže sa nemožno čudovať, že jednu dvojicu youtuberov podporuje značka vodky. Neustále o nej v ich príspevkoch počujete, hoci 95 % odberateľov je pod 18 rokov. Naši youtuberi sa môžu pochváliť vagónmi značiek a produktov, ktoré propagovali. V záberoch nie je produkt pre nič za nič. Všetko oblečenie, nápisy na šiltovkách, nápoje na stole, všetko má svoj sponzoring a pôsobí na sledujúcich viac, ako by ste si vôbec dokázali predstaviť. Robí to tak každý, koho meno a profil niečo znamená a ľudia ho sledujú. Robí to každá glamour instagramerka prezentujúca kostýmček alebo kozmetiku.

Čo je to product placement?

Mnohé z toho, čo vidíte a sledujete na videách YouTube alebo vo filmoch, je účelovo pridané. Oblečenie, štýl alebo miesto, kde sa rozhodne youtuber niečo vyskúšať, v prípade sledovaných kanálov je len dohodnutý marketing. Volá sa to product placement, kedy je do filmu či hudby, prípadne knihy, umiestnená reklama. Aj automobilky a autá sa veľmi starostlivo do filmov vyberajú. Zábery na značky sa robia zväčša len v prípade, ak automobilka zaplatila. Prílišná podpora značky vozidiel v nejakom filme sa totiž bez vedomia a súhlasu automobilky môže teoreticky s ľahkosťou otočiť aj opačne. Žalobou za poškodzovanie a zneužívanie značky, ak film nemá dobré renomé. Najčastejšie sa vo filmoch objavuje Coca Cola, Dodge, Apple, Ford, FedEx, Pizza Hut a ďalšie prevažne americké značky.

Úprava obsahu pre podvodné stránky

Nesmiem zabudnúť na kategóriu, s ktorou sa na iných miestach stretávame minimálne. Sú to úpravy článkov a celých portálov pre účely podvodných stránok, akých je na Slovensku neuveriteľné množstvo. Podvodné stránky predávajú neexistujúce lieky, prípravky na záchranu sluchu starých ľudí, na liečbu slepoty a ďalšie nepredstaviteľné množstvo zdravotných ťažkostí. Stránky nesú logo a názov SLOVENSKÝ LEKÁRSKY PORTÁL a pokúšajú sa vytvoriť dojem, že aj obsah písal medicínsky odborník.

Mnoho falošných stránok sa nachádza na podivných doménach, avšak žiaden Slovenský lekársky portál neexistuje. Lekári na Slovensku sem určite neprispievajú. To však verejnosť nevie a bez overovania ani nezistí.

UPOZORNENIE: Na týchto stránkach je často falošné absolútne všetko. Zákazníci, ktorí vyskúšali prípravok, sú najčastejšie fotografiou z fotobanky. Správa o objavení inovatívneho zoštíhľujúceho prípravku, počasie, menu, Facebook prvky, komentáre, dátumy vydania, úchvatné tvrdenia o tisíckach spokojných Sloveniek, ako aj opakujúce sa informácie o úspechu prípravkov, ktoré lekárne už aj vypredali. Nič z toho nie je pravdivá informácia.

Konšpiračné portály

Konšpiračné portály sú modernou záležitosťou a tiež pomerne zložitou. Portály, ktoré prinášajú polopravdy a nepravdy, stránky prezentujúce správy, vyjadrenia a rôzne súdy nad situáciami, politikou a spoločenským dianím. Skrátka stránky, ktoré nemusia vždy prinášať celkom pravdivé alebo aspoň oficiálne prijímané informácie, pretože obsahujú neoverené informácie, a preto možno aj nebezpečné. Na takomto portáli sa do úlohy investigatívneho novinára pasuje často človek, ktorý nevyráža do terénu, neanalyzuje a neštuduje danú oblasť. Vykonštruuje teóriu, ktorú ďalej spracúva ako pravdivú, prípadne na základe neoverených faktov pokladá vec za jasnú a svoj výsledok prezentuje ako pravdu. Sú nebezpečné tým, že dokážu zaujať jednoduchosťou svojho obsahu širšie spektrum čitateľov ako štylizované oficiálne správy. Ich šokujúce informácie vedia ľahko opantať jednoducho premýšľajúceho človeka, kým odborné články im neposkytnú dostatočné vysvetlenie a jasný záver. Pravé konšpiračné weby zvyknú používať lákavé titulky. Tie, ktoré tvrdia, že masové médiá vám nejaké zábery neukážu, prípadne „západné médiá mlčia“. Niekedy sa veľké médiá nevenujú veci, ktorá nie je overená v teréne, nie je jasná, neexistujú zdroje alebo personálne nie je nikto voľný, aby sa veci venoval. V médiách existuje aj jav – odvaha na danú tému alebo rešpekt. To konšpiračné stránky nemajú a vrhajú sa aj neodborne do niektorých tém. Sú nimi najmä medicína, odborné štúdie, medzinárodná politika, právo vo všetkých odvetviach, do určitej miery aj mnoho tém týkajúcich sa kulturológie a náboženstva.

Jedna z najslávnejších konšpirácií sa týka pristátia americkej posádky na Mesiaci. Aj dnes sa nájde na Slovensku mnoho takých, ktorí sa s vami budú do krvi hádať, že je to výmysel amerických filmárov a všetko boli herci. Zdroj foto: NASA, Wikiimages, pixabay

Zopár najslávnejších konšpirácií zo sveta:

• Američania nikdy nepristáli na Mesiaci.

• Vysielanie siete 5G sa buduje na to, aby šírilo koronavírus (str. 180).

• Zem je plochá a nie guľatá.

• Chemtrails – stopy, ktoré zanechávajú lietadlá, sú cielene vypúšťané chemikálie na ovplyvňovanie mysle ľudí.

• Elvis Presley ďalej žil v ústraní bez pozornosti fanúšikov.

• Ukrývanie lietajúceho taniera a pitvanie mimozemšťana, ktorý stroskotal v Oblasti 51 v USA.

• Cielené odpálenie WTC 11. septembra 2001 jeho židovskými majiteľmi v snahe pomôcť vojenským manévrom ako aj sebe k príjmu z poistiek.

• Usama Bin Ladin nikdy neexistoval a vytvorili si ho Američania.

• Smrť princeznej Diany nebola nehoda, ale vražda.

• Adolf Hitler prežil v Argentíne

• Covid-19 vytvoril Bill Gates, aby mohol cez vakcíny čipovať ľudí.

• Ženy poslali poštou nepoužitý test na Covid-19 a prišiel im pozitívny výsledok

„Doktor Google“

Veľmi dôležitou témou je varovanie pred Googlom ako zdrojom v prípadoch chorôb, príznakov, zdravotných problémov či riešení zdravotných komplikácií ako takých. Keďže mnohí ideme rovno na Google, zvyklo sa mu hovoriť „doktor Google“. Lenže aké články nájdeme? Google nie je na vine, ak nájdeme nesprávne informácie. Je len vyhľadávačom, ktorý indexuje rôzne stránky a ich obsah. Zodpovednosť za obsah nesú stránky. Články prezentujúce liečebné kúry, odvary, zaručené tipy na zbavenie sa vrások, rakoviny a podobne majú vždy podozrivé pozadie, a jediný dôvod, prečo sú online, je zisk z impresií reklamy. Tvrdia, že lieky na rakovinu sú dávno vonku, ale farmaceutický priemysel by prišiel o zisky, a tak ich tají. Špekulanti sledujú trendy, vyhľadávané slová, zisťujú si, aké problémy ľudí zaujímajú. Na základe analýzy potom vytvárajú obsah. Bez odbornosti, bez záujmu o reálnu pomoc. Ich cieľom je pohrať sa so slovami, získať návštevnosť a zarobiť. Chcú len vytvoriť viralitu a horlivé zdieľanie, pritom sa nehľadí na možné ohrozenie zdravia, ak človek postupuje naozaj podľa návodov a aplikuje si látky na rany, hoci zdravý rozum varuje už pri čítaní jednotlivých surovín. Je dôležité premýšľať, na akom portáli sú informácie, ktoré sa chystáte použiť. V prípade zdravotných komplikácií hlavne vyhľadať skutočnú lekársku pomoc.

Kto je to Savopič?

Savopič (čiže ten, čo pije Savo) je človek veriaci v zdravotné účinky chemikálií a iných šialených postupov len preto, že to tvrdí nejaký článok zavesený na internete. Priamo pri tomto pomenovaní sa používa názov dráždivého chlórového prípravku na čistenie podláh a dezinfekciu vody naschvál. Pojem savopič naozaj existuje a je pomerne obľúbený. Nazývajú sa ním všetci tí, ktorí veria hlúpostiam a radám o zdraví a nemyslia na možnosť, že naleteli výmyslom. Výmyslom arogantných fušerov, ktorí pre peniaze napíšu akýkoľvek blud, a tým riskujú váš život. Lenže savopič často ani netuší, že ním je. Jednoducho len dôveruje obsahu na internete, rôznym samoliečebným postupom, a práve tým je nebezpečný aj pre svoje okolie. Napríklad, ak ide o rodiča, ktorý na svojom dieťati ide vyskúšať radu z internetu. Ľudia si prečítajú niečo na internete a k lekárovi prídu vyškolení a múdri. K lekárom chodia aj so zhoršeným stavom, napríklad, ak si podľa návodu na internete vytvorili konkrétny liek z troch iných. Známa je kauza, ktorá odporúčala ľuďom piť toxické bielidlo, ktoré vraj zničí žlčové kamene. Už na počutie je to niečo neuveriteľné. Určite po nezabudnuteľnom zážitku na vo vlastnom hrdle, na slizniciach a vnútornostiach.

UPOZORNENIE: Je mimoriadne dôležitým faktom, že autori článkov, ktoré radia v oblasti zdravia, nie sú odborníci a lekári. Ak je autorom takéhoto článku lekár, vždy je podpísaný a garantuje pravdivosť tvrdení, prípadne podloží tvrdenia výskumami a relevantným zdrojom. Článok bez podpísaného autora znamená... rýchlo preč!

Signály, že čítate konšpiračný alebo len nekvalitný obsah:

• Autor článku neuvádza svoje meno, prípadne portál samotný neobsahuje žiadneho prevádzkovateľa, zodpovednú organizáciu, združenie alebo aspoň mená a odkazy na ľudí.

• Článok obsahuje tvrdenia a fakty, ktoré sa neobjavujú v žiadnych známych médiách.

• Článok môže používať skutočné inštitúcie, odborníkov či výskumy. Danú tému a fakty je možné dohľadať cez vyhľadávače, ale v súvislosti s inými závermi alebo v rámci inej problematiky.

• Obrázky nekorešpondujú s obsahom, chýba k nim zdroj alebo vysvetlenie pôvodu. Výrazne znížená kvalita obrázkov je často dôvodom na opodstatnené pochybnosti. Môže za to retuš alebo mnoho zdieľaní.

• Autor článku nevenoval pozornosť chybám, štylizácii, gramatike, vizuálnej úprave alebo vhodne zvoleným odsekom. Svedčí to o malom počte očí, ktoré sa starajú o obsah a jeho kvalitu, ako aj o úrovni žurnalistiky autora.

• Akékoľvek vyjadrenie odborníka, záver výskumu alebo predmet a priebeh výskumu musí mať jasne uvedený zdroj. Ak sa odborník vyjadril priamo danému portálu, je to v poriadku. Vložte však vyjadrenie do vyhľadávača a nájde vám, kde všade sa rovnaké znenie ešte objavuje. Napríklad číselné údaje alebo mienka verejnosti nie sú podložené zdrojmi, vlastnými prieskumami alebo anketami.

• Sledujte obsah stránok a ich tematické smerovanie. Stránky, ktoré podávajú rôznorodé témy, nemôžu disponovať odborníkmi na všetko. Otázny článok, diametrálne odlišný od zvyšku obsahu, môže byť prejavom platenej inzercie, hostovaného príspevku od „náhodného“ prispievateľa zvonka, ale môže ísť aj o príspevok po zmene majiteľa portálu. Rozdielne štýly a témy na jednej doméne môžu svedčiť o skopírovanom obsahu z rôznych portálov súčasne. Je preto vhodné niektoré časti článku vložiť do vyhľadávača a preveriť tak duplicitu na iných doménach.

• Neznáma doména na lacnejších koncovkách, ktorej názov nie je tvorený zmysluplným slovom či krátkym spojením. Sú to neznáme domény v angličtine, rôzne skratky, vymyslené slová či kombinácie slov a písmen. Na Slovensku taktiež prípady stránok na poddoménach bezplatných hostingov či blogovacích systémov.

• Slabé alebo žiadne možnosti konfrontácie. Pod článkom chýba možnosť vyjadriť sa, prípadne je protinázor zmazaný. Rovnako tak chýba možnosť kontaktovania alebo znalosť toho, koho uviesť do oslovenia písanej správy. Aj pri úspešnom pokuse po dohľadaní e-mailovej adresy cez „WHO IS“ vyhľadávanie zodpovední neodpovedajú.

• Portály, ktoré vydávajú slovenské preklady článkov zo zahraničia, získavajú pocit, že nie sú autormi konšpirácií, ale len sprístupňujú informácie tým, ktorí nerozumejú jazyku. Aké šľachetné!? Neraz uvádzajú zdroj. Pozrite sa preto na pôvodný článok a použite predchádzajúce body.

Falošné stránky a magazíny

V slovenskom jazyku sa v online priestore dá nájsť viacero stránok, ktoré by sme mohli nazvať falošnými. Falošnou stránkou je každá, čo ukazuje jedno a ponúkne druhé. Poznám tvrdenia o tom, že odborníci zo Švajčiarska vynašli novú metódu na rast svalov bez cvičenia a odteraz hromadne krachujú posilňovne. Alebo stránky, na ktorých sa objavili články o novej jazykovej metóde, ktorá vás naučí po anglicky v priebehu pár dní na úrovni rodeného hovorcu. Vďaka tomu ohlasujú krach viaceré jazykové školy. Samozrejme, tieto sprostosti sú len vymysleným bludom, ktorý má v ľuďoch vyvolať záujem. Človek viac dôverčivejší zareaguje už na tú časť o „super rýchlosti bez námahy“ a ak mu doteraz nedokázali narásť svaly a nedokázal sa naučiť po anglicky, cesta existuje. Skutočnosť je iná. Falošné stránky nič nepredávajú, len prezentujú informácie. Dôležité pre ne je to, aby ich vyhľadávače nebrali ako obchod, ale ako informačný zdroj. Až z nich vedú odkazy na predajnú stránku. Jeden autor môže vyprodukovať aj 100 portálov s rôzne pozmeneným obsahom a všetky môžu byť v Googli alebo sa skrývať a zobraziť len cez konkrétny odkaz konkrétnej reklamy.

Falošné stránky môžu byť pokojne dielom firiem, ktoré si pomocou nich chcú napraviť renomé, upravujú hodnotenia svojich produktov, zámerne manipulujú mienku falošnými recenziami a portály vydávajú ako silný pravdivý zdroj. Niektoré stránky vzniknú len za účelom získavania návštev, kombinujú rôzny nesúvisiaci obsah alebo reagujú na niektoré aktuálne témy štýlom sťahovania obsahu z iných stránok. Dokonca sa stretávam s tým, že podvodník kúpi iné zabehnuté reálne stránky a pozmení ich pre svoje potreby a podporu svojho „zázraku“. Príkladom falošných stránok, ktoré nazveme priamo aj nebezpečnými, je už spomínaný Slovenský zdravotnícky portál. Stránka, od ktorej sa dištancuje akákoľvek lekárska organizácia na Slovensku. Vytvorili si ju páchatelia trestnej činnosti – doslova podvodníci, ktorí predávajú množstvo pochybných prípravkov na choroby a ťažkosti, ktoré by inak nepredali. Len občas sa im podarí prepašovať liek na kĺby či chudnutie do Eurotelevízie, na čo už upozorňovala relácia Reflex na TV Markíza v kauze takzvaných „šmejdov“. Stránky sú nebezpečné, pretože staršia generácia ich navštevuje s dôverou a očakávaniami, že obsah pripravujú lekári a naozaj radia to, čo mainstream obchádza a ignoruje.

Podvodné reklamy a nebezpečné predaje

Je ťažko uveriteľné, že sa na slovenskom trhu dokáže objavovať obrovské množstvo podvodných bannerov a autorom nehrozí vôbec nič. Neexistuje inštitút online reklamy, ktorý by posudzoval, riešil a sankcionoval (čiže trestal) pochybné praktiky. Rada pre reklamu tieto podania ignoruje. Ani len trestné oznámenie na políciu neprinesie nič, pretože na takýto banner sa neprihliada ako na trestný čin. A to aj v prípade, že by vám na základe takéhoto banneru vznikla nejaká škoda. Podnety, ktoré nahlásite na SOI a nájdu páchateľa, dospejú k náprave. Väčšinou sú ale úrady bezmocné. Hovorme hlavne o tých internetových reklamách, ktoré číhajú v reklamných sieťach Google, eTarget a azda so stopercentnou istotou v reklamnej sieti AdNow. Všetky tie zázraky na chudnutie, zbavenie tela parazitov, zázraky na vyliečenie slepoty, hluchoty, na obnovu kĺbov starších ľudí či na zbavenie sa 20 kilogramov nadváhy za dva dni. Hoci nie som jediný, čo podobné zverstvá označuje za šialenstvo, ľuďom sa nezdajú informácie v týchto banneroch ako klamstvo. Najmä ak existuje nespočetný rad zákazníkov, ktorí si napriek početným varovaniam na internete objednajú neznámy výrobok, liek či mastičku.

Ich spoločné vlastnosti sú často podivné logo, neexistujúca doména alebo podozrivá stavba webu. Napríklad neklikateľné položky v menu, nesprávne počasie alebo odkazy na sociálne siete. Komentáre sú fingované, rovnako ako všetok obsah. Pomocou reverzného vyhľadávania obrázkov si môžete overiť skutočný pôvod uvádzaného lekára, ale aj jednotlivých zákazníkov, ktorých fotografie sú zverejnené. Časté sú psychologické nátlakové útoky ako odpočítavanie posledných kusov na sklade. Vytvárajú nátlak na zákazníka, ktorý v zmätku, aby všetko stihol, nestíha v časovom limite overovať fakty a pravosť všetkých tvrdení. Dôležitým bodom sú obchodné podmienky, ktoré by mali chrániť obchod ako aj zákazníka, ale neexistujú. Čuduj sa svete, existuje predajca, ktorý stránky vytvorí v slovenčine, aby zaujal slovenského spotrebiteľa. Ale porušuje zásadne zákon o predaji tým, že neponúka žiadne alebo kompletné obchodné podmienky v zrozumiteľnom jazyku. Potom vám už ani nepríde zvláštne, že tieto stránky neuvádzajú predajcu, kontakty, prevádzkovateľa a skutočnú osobu v pozadí.

POZNÁMKA: Šetrite svoj drahocenný čas a nemárnite život čítaním neznámych článkov pochybných autorov, pod ktoré sa nikto nepodpíše a nikto si za nimi nestojí. Ak už vás však téma pohltila a cítite nevyhnutné spojenie a chuť sa ňou zaoberať, je vhodné mať istotu, či ide o reálne fakty alebo výmysel autora. Viac než pri iných témach pri tejto konkrétnej platí nevyhnutnosť overovať. Vyrazte na Google a hľadajte mená lekárov, názov prípravku alebo doménu stránky, ktorej chcete dôverovať a poslať svoje peniaze. Pri overovaní pravdivosti niektorých prípravkov nemusíte natrafiť na skutočné magazíny. Napríklad, ak sa novinke na trhu ešte žiadne zo skutočných médií nevenovali. Ak je raz zásadná téma, ako je možné, že sa jej venuje neznáma stránka s neznámym pôvodom a žiadne skutočné médium s vážnosťou? Práve veľké médiá prežívajú vďaka zisku, vynakladajú úsilie na prípravy atraktívneho obsahu. Témy, ktorým sa reálne nikto nevenuje, vytvárajú otázniky. Rizikom môžu byť portály, ktoré sa venujú výhradne rôznym hodnoteniam a recenziám (falošné recenzné portály ako medicalblog.cz, topshopping.sk a podobne). Lenže portály patria rovnakým podvodníkom, akí predávajú popisované výrobky a tí si radi vychvália svoj zázrak až do nebies.

Prvý reklamný banner využíva fotografiu ženy s Google Glass na očiach. Akoby mali Google okuliare nejaký súvis s jazykovými kurzmi, ktoré propagujú. V skutočnosti žiaden. Druhý obrázok je prípad reklamy, pod ktorou sa skrýva prípravok s názvom Valgomed. Dajte strýkovi Googlovi pár sekúnd a nájde vám o výrobku viac informácií. Napríklad postup, ako vás ich stránky okradnú. Zdroj: Hoax.sk

Podvodné reklamné bannery propagujú rôzne stránky. Ich adresy sa môžu neustále meniť. Preto je niekedy ťažké nahlásiť odkaz a spoliehať sa na jeho stálosť. Ideálne je poznať názov výrobku a varovať pred ním a pred jeho kúpou. Po rokoch skúseností, kedy sa snažím posielať niektoré zistenia a námety slovenským portálom, viem, že k mnohým výrobkom sa človek odhodlá hľadať informácie, až keď ho má zakúpený doma na stole a nevie, čo s ním. Neobsahuje totiž návod v slovenčine.

Najčastejšie sú to prípravky na chudnutie (Kauza Nidora, Kankusta Duo a mnoho iných), rôzne talizmany pre šťastie, magnetické pomôcky na odvykanie od fajčenia, odstránenie bradavíc alebo lieky na liečbu srdcových ťažkostí (HeartTonic). Mužom propagujú látky na zvýšenie potencie a tvorbu svalovej hmoty. Ženám viac nútia lieky na zbavenie sa kŕčových žíl, liečbu kĺbov, chrbtice, slepoty, hluchoty a prípravky na zbavenie sa parazitov. Zarážajúce sú absurdné jazykové kurzy a ich technika na zlepšenie znalosti cudzích jazykov a mnoho iného.

Pozor na falošných lekárov

Počas posledných rokov som mal možnosť vidieť obrovské množstvo podvodných stránok prevažne z Ruska a Poľska, ktoré v zlých slovenských prekladoch vytvárali neexistujúcich odborníkov, kožných lekárov, profesorov, rehabilitačných pracovníkov či len terapeutov. Vymyslené mená, zneužité fotografie z fotobanky, vymyslená prax a mesto, v ktorom má údajne tento lekár svoju ambulanciu. Všetky stránky vyzerajú veľmi podobne. Využívajú rovnaké prvky na klamanie ľudí a presviedčanie na nákup. Keď vytasia garantované informácie a garantované záruky, ako sú lekári a ich štúdie, potom kto by im neveril? Lenže lekár je síce dôveryhodná osoba, no čo v prípade, ak vôbec nikdy neexistoval a jeho tvrdenia sú tvrdením podvodníka? Portál hoax.sk je na Slovensku jediným miestom, ktoré na takéto miesta upozorňuje už od roku 2013. V Čechách je ním napríklad KupniSila.cz, ktorá taktiež venuje časť svojho priestoru analýze jednotlivých prípravkov, stránok a praktík, ktorými sa snažia podvodníci ľudí presvedčiť na nákup.

Rozsiahly internetový podvod, ktorý láka ľudí na nákup prípravkov na boj proti bradaviciam uvádza rôzne mená pre rovnakú tvár. Podvodník neráta s tým, že si budete overovať lekára na internete.

Lekár môže byť občas aj skutočný. V prípadoch, kedy zdrojom obrázkov boli napríklad americké univerzity, lekári a plastickí chirurgovia z renomovaných kliník v západnej Európe, no pre obyčajné jednoduché fotky a dôveryhodné tváre stačí neraz podvodníkom navštíviť zoznamy ruských špecialistov a rôzne rebríčky. Aj tam natrafia na fotografie lekárov. Stačí tvár. Meno, príbeh, tituly a špecializáciu si už vymyslia.

TIP: Tovar, ktorý sa vám podarilo z takýchto stránok objednať, prípadne ste zistili, že je objednávateľom niekto z vašich blízkych, nemusíte prevziať. V prípade, ak ide o objednávku na dobierku, je pre vás záchranou, ak viete kuriéra odvolať a viac sa k stránkam nevracať. Samozrejme, zásielku odmietnite, až keď si preveríte, čo kuriér naozaj doručuje a že ide naozaj o pochybné prípravky z podvodných stránok. Ak odmietnete tovar zo siete podvodných stránok, môžete vyvolať reakcie v podobe výhražných telefonátov. Tie dokonca nie sú živé, ale len nahrávkami. To len svedčí o tom, že ich linka neustále telefonuje a nemieni počúvať argumenty ľudí. Nátlakom sa snažia zaistiť prevzatie zásielky a neboja sa použiť zastrašovanie. Podvodník nahrávku zrejme púšťa ľuďom počas celého dňa, a tak si šetrí hlasivky.

Recenzie a overovanie

Recenzie sú v online priestore dobrým nástrojom, ako si preveriť daný výrobok či predajcu. Vieme pomocou nich mnohé overiť, ale aj my sami môžeme byť autormi recenzií. Pokiaľ ste niečo kúpili, obchod vám ponúkne možnosť hodnotenia. Chce vedieť viac o vašej skúsenosti. Váš názor môže pomôcť ostatným. Na posudzovanie produktov používame systémy ako NajNakup.sk, pricemania.sk a najmä Heureka.sk (str. 258). Ich úlohou je tiež porovnávať ceny. Heureka je využívaná a akceptovaná ako zdroj.

Čo so zahraničným predajcom? Overiť zahraničnú stránku, ktorá predáva tovar, je možné pomocou Googlu. Zadajte jeho adresu do vyhľadávania a sledujte výsledky. Podozrivé by mali byť všetky stránky, ktoré o stránke hovoria na fórach venovaných pojmom ako „scam“ (snaha vylákať od niekoho peniaze) alebo „fraud“ (v preklade podvod). Avšak aj žiadne zmienky sú varovným signálom, že môže ísť o jeden zo stoviek generovaných klonov jedného podvodného obchodu. Základom takýchto obchodov a portálov je nemať obsah na doméne pridlho, aby sa naň nenazbierali negatívne hodnotenia. Kedykoľvek neskôr na novej doméne môžu vystupovať s čistým štítom, pretože sa ku konkrétnej doméne neviaže žiadne varovanie pred podvodom. E-shopy, kde chýbajú obchodné podmienky a nie je uvedený jasný a dostihnuteľný prevádzkovateľ, ani viac neotvárajte.

TIP: Pred podvodnými obchodmi varuje aj Europol. V kampani používajú hashtag #dontfakeup, ktorý ak si dáte do Googlu, veľmi rýchlo nájdete stránky, ktoré sa problémom venujú. Žiaľ, ako vždy, nič pre tých, čo nevedia po anglicky.

Recenzie na prípravky a medikamenty

Podvodné reklamy lákajú ľudí na podvodné blogy a magazíny, kde im prezentujú rôzne zázraky na chudnutie a liečbu ochorení. Poviete si, že ak niečo také ponúkajú, určite im niekto napísal recenziu a vydáte sa ju hľadať. Tu veľký pozor. Podvodníci, ktorí predávajú zázračné nepodarky, vedia, že si ich pôjdete overovať. Práve preto si zaplatili pár článkov na existujúcich stránkach, a práve preto vytvorili aj vlastné fingované portály s recenziami, aby si chválili presne tú polievočku, ktorú uvarili. Aj preto natrafíte na stránky, ktoré vychvaľujú účinky, hoci reálne ich ani len pisateľ recenzie netestuje, len zväčša popisuje prednosti a prepisuje iné články.

Cookies